આવી જ બાજીગરી ગયા મહિને પાંચ રાજ્યોના વિધાનસભાની ચૂંટણીના પરિણામોમાં જોવા મળી. તેમાં અસમમાં કોંગ્રેસના 15 વર્ષના અણઘડ શાસનને પરિણામે ભાજપનો અતિ અપેક્ષિત વિજય થયો અને તેમાં નવાઈ પામવા જેવું કશું જ નથી. પણ આશ્ચર્યજનક બાબત એ છે કે બાકીના ચાર રાજ્યોમાં ભાજપને ફાયદો થવાના બદલે ખરેખર નુકસાન થયું છે. છતાં મોદીજનો તાળીઓ પાડી પાડીને કહે છે કે અસમ ઉપરાંત બાકીના ચારેય રાજ્યોમાં ભાજપને મસમોટો ફાયદો થયો છે અને હવે આ ચારેય રાજ્યોમાં ટૂંક સમયમાં ભાજપ સત્તાના શિખરે બિરાજમાન હશે. મોદીજનો અસમમાં વિજયની પ્રશંસા દશ મોઢે કરે છે. તેનાથી પણ વિશેષ તેઓ વીસ હાથથી કોંગ્રેસના પરાજય પર તાળીઓ પાડે છે. પણ જો તેઓને પૂછો કે બાકીના ચાર રાજ્યોમાં ભાજપને કેવી રીતે ફાયદો થયો તો તેઓ તેમની સ્વભાવગત વિશેષતા પર પાછાં ફરે છે અને તમને પૂછે છેઃ કોંગ્રેસ 60 વર્ષ શું કર્યું?